Այսօր Ռուսաստանի ԿԸՀ-ն որոշել է 2012 թվականի մարտի 4-ին նախագահի ընտրությունների ժամանակ տեղամասերում տեսախցիկների տեղադրման կարգը: Ըստ ԿԸՀ-ի, ընտրատեղամասերում պետք է տեղադրվի երկուական տեսախցիկ, որոնք պետք է իրավիճակն արտացոլեն ընտրական ողջ գործընթացի ժամանակ՝ սկսած քվեարկության մեկնարկից մինչեւ ձայների հաշվարկի ավարտը: ԿԸՀ-ի անդամ Վալերի Կրյուկովը Российская газета-ին ասել է, թե ընտրական գործընթացի պահին տեսախցիկներ չեն լինի հիվանդանոցներում, կալանավայրերում եւ զորամասերում: Նա պատճառաբանել է, որ այս վայրերում տեսախցիկներ չտեղադրելու որոշումը կապված է «էթիկայի կանոններին հատուկ նշանակություն տալու հետ»: Սակայն Ռուսաստանի ընդդիմությունը մինչ օրս, բողոքելով դեկտեմբերի 4-ի ընտրությունների ժամանակ արձանագրված օրինախախտումներից, հատուկ կարեւորությամբ էր քննադատում վարչական ռեսուրսների օգտագործման հանգամանքը: